CELEX: 52014PC0491
Language: mt
Date: 2014-07-24
Title: Proposta għal DEĊIŻJONI TAL-KUNSILL dwar il-pożizzjoni li għandha tiġi adottata, f'isem l-Unjoni Ewropea, fir-rigward tal-proposta biex tiġi emendata l-Konvenzjoni Doganali dwar it-Trasport Internazzjonali ta’ oġġetti koperti mill-carnets TIR (il-Konvenzjoni TIR tal-1975)

|
			
		
		
		52014PC0491
		
			Proposta għal DEĊIŻJONI TAL-KUNSILL dwar il-pożizzjoni li għandha tiġi adottata, f'isem l-Unjoni Ewropea, fir-rigward tal-proposta biex tiġi emendata l-Konvenzjoni Doganali dwar it-Trasport Internazzjonali ta’ oġġetti koperti mill-carnets TIR (il-Konvenzjoni TIR tal-1975) /* COM/2014/0491 final - 2014/0225 (NLE) */
			
				
		
		
			
			   	MEMORANDUM TA’ SPJEGAZZJONI
1.           IL-KUNTEST TAL-PROPOSTA
1.1.        Raġunijiet
għall-proposta u l-għanijiet tagħha
Il-Konvenzjoni Doganali dwar it-Trasport
Internazzjonali ta' oġġetti li jaqgħu taħt
il-carnets TIR (il-Konvenzjoni TIR)
tal-14 ta' Novembru 1975 ġiet approvata f’isem il-Komunità Ekonomika
Ewropea permezz tar-Regolament tal-Kunsill (KEE) Nru 2112/78.
Il-Konvenzjoni daħlet fis-seħħ fl-Unjoni Ewropea
fl-20 ta’ Ġunju 1983.
L-għan tad-Deċiżjoni proposta
huwa li l-Unjoni Ewropea tadotta l-aħħar emendi li saru
fil-Konvenzjoni TIR, miftiehma mill-Grupp ta’ Ħidma dwar Kwistjonijiet
Doganali li Jaffettwaw it-Trasport tal-Kummissjoni Ekonomika għall-Ewropa
tan-Nazzjonijiet Uniti (UNECE) u adottati wkoll mill-Kumitat Amministrattiv
għall-Konvenzjoni tat-TIR, suġġett għat-tlestija
tal-proċeduri interni tal-UE.
Fis-6 ta’ Frar 2014, il-Kumitat
Amministrattiv tal-Konvenzjoni TIR adotta fis-57 sessjoni tiegħu
f’Ġinevra proposti għal emendi fl-Anness 1 u l-Anness 6
tat-test tal-Konvenzjoni. Fit-12 ta’ Ġunju 2014, il-Kumitat
Amministrattiv tal-Konvenzjoni TIR adotta fit-58 sessjoni tiegħu
f’Ġinevra proposta għal emenda fl-Anness 9 tat-test
tal-Konvenzjoni. Il-proposti se jintbagħtu lis-Segretarju Ġenerali
tan-NU, skont id-dispożizzjonijiet tal-Artikolu 59(1) u (2) u tal-Artikolu 60
tal-Konvenzjoni u jidħlu fis-seħħ
fl-1 ta’ Jannar 2015, sakemm,
sal-1 ta’ Ottubru 2014, tal-anqas ħames Partijiet
Kontraenti ma jkunux innotifikaw lis-Segretarju Ġenerali tan-NU bl-oġġezzjonijiet
tagħhom għall-emendi.
1.2.        Il-kuntest ġenerali
Il-Konvenzjoni TIR, li hija amministrata
mill-UNECE, stabbiliet proċedura doganali ta’ tranżitu
għall-moviment internazzjonali ta’ merkanzija bit-triq. Permezz
tal-Konvenzjoni, merkanzija li huma taħt sospensjoni tad-dwana jew tat-taxxa
jistgħu jaqsmu l-fruntieri internazzjonali b'intervent minimu
min-naħa tal-awtoritajiet doganali, matul it-traġitt. Billi
tħaffef l-impedimenti tradizzjonali għall-moviment internazzjonali
tal-merkanzija, is-sistema tat-TIR tinkoraġġixxi l-iżvilupp
tal-kummerċ internazzjonali. Billi tnaqqas id-dewmien fit-tranżitu,
tippermetti ffrankar sinifikanti fl-ispejjeż tat-trasport.
Il-vantaġġ l-aktar importanti tas-sistema huwa l-fatt li
l-Konvenzjoni TIR tipprovdi, permezz tal-katina internazzjonali ta’ garanzija,
aċċess relattivament sempliċi għall-garanziji
meħtieġa.
Il-Grupp ta' Ħidma tal-UNECE dwar
Kwistjonijiet Doganali li Jaffettwaw it-Trasport u l-Kumitat Amministrattiv
tal-Konvenzjoni TIR jaqblu li huma meħtieġa xi modifiki
fil-Konvenzjoni TIR. Dawn il-modifiki jikkonċernaw:
·                        
l-emenda tal-Anness 1, il-Mudell tal-Carnet
TIR: il-VERŻJONI 2, il-punt 5 u l-Anness 6, in-Nota ta’
Spjegazzjoni tal-Artikolu 8, il-paragrafu 3, il-punt 5
bħala riżultat tal-emendi fil-Konvenzjoni Internazzjonali dwar
is-Sistema Armonizzata ta’ Deskrizzjoni u Kodifikazzjoni tal-Merkanzija
(il-Konvenzjoni HS) u, b’mod partikolari, il-ħolqien ta’ sottointestatura
separata taħt l-intestatura 24.03 għat-tabakk tal-pipa tal-ilma 
·                        
l-emenda fl-Anness 6 li tintroduċi
żewġ Noti ta’ Spjegazzjoni ġodda għall-Anness 9, il-Parti II,
il-paragrafi 4 u 5 li jirrigwardaw it-trażmissjoni tad-dejta dwar
l-operaturi TIR awtorizzati li jużaw l-applikazzjoni onlajn+ tal-Bank
tad-Dejta Internazzjonali tat-TIR (ITDB) 
·                        
l-emenda fl-Anness 6 li tintroduċi Nota
ta’ Spjegazzjoni ġdida għall-Artikolu 38 il-paragrafu 2
dwar it-trażmissjoni tad-dejta dwar l-esklużjonijiet lill-Bord
Eżekuttiv tat-TIR (TIRExB) bl-użu tal-applikazzjoni onlajn+ tal-ITDB 
·                        
l-emenda fl-Anness 6 tintroduċi żewġ
Noti ta’ Spjegazzjoni ġodda għall-Anness 8, l-Artikolu 9,
il-paragrafi 1 u 2 li jikkonċernaw ir-rappreżentazzjoni u l-elezzjoni
ta’ membru sostitut tat-TIRExB
·                        
l-emenda fl-Anness 9, il-Parti I,
il-paragrafu 3(vi) billi jiġu sostitwiti l-kliem dwar l-iskadenza
tal-1 ta’ Marzu b’test aħjar. 
1.3.        Dispożizzjonijiet
eżistenti fil-qasam tal-proposta
Ma teżisti l-ebda dispożizzjoni
fil-qasam tal-proposta.
1.4.        Konsistenza mal-politiki u
l-għanijiet l-oħra tal-Unjoni
Id-Deċiżjoni proposta hija
konsistenti mal-politika komuni dwar il-kummerċ u t-trasport. Is-sistema
tat-TIR, tiffaċilita t-trasport bit-triq, tippermetti li l-merkanzija
tivvjaġġa bejn 68 Parti Kontraenti b'interferenza minima
mill-amministrazzjonijiet doganali u tipprovdi, permezz ta' katina
internazzjonali ta’ garanziji, aċċess relattivament sempliċi
għall-garanziji meħtieġa. Is-simplifikazzjonijiet miksuba
permezz tal-Konvenzjoni TIR huma konformi mal-Istrateġija ta’ Lisbona
riveduta.
2.           RIŻULTATI
TAL-KONSULTAZZJONIJIET MAL-PARTIJIET INTERESSATI U VALUTAZZJONIJIET TAL-IMPATT
2.1.        Konsultazzjoni mal-partijiet
interessati
Metodi ta’ konsultazzjoni, setturi
ewlenin fil-mira u profil ġenerali tar-rispondenti
Twettqu konsultazzjonijiet, flimkien
mal-approvazzjoni tal-proposti, mal-Istati Membri fi ħdan il-laqgħat
tal-Kumitat tal-Leġiżlazzjoni Doganali (Koordinazzjoni Ġinevra).
Saru konsultazzjonijiet matul is-sessjonijiet tal-Grupp ta’ Ħidma
tal-UNECE dwar Kwistjonijiet Doganali li Jaffettwaw it-Trasport u tal-Kumitat
Amministrattiv tal-Konvenzjoni TIR.
Sommarju tat-tweġibiet u kif tqiesu
Opinjoni favorevoli.
2.2.        Ġbir u użu ta’
għarfien espert
Ma kienx hemm bżonn ta’ għarfien
espert estern.
2.3.        Valutazzjoni tal-impatt
L-emenda proposta fil-kodiċi HS 24.03.10
hija kkawżata minn emendi fil-kodiċijiet tas-sistema Armonizzata u ma
tbiddilx il-kopertura oriġinali tal-prodott. Twassal għal allinjament
tad-dispożizzjonijiet fil-qasam tat-tranżitu.
L-emendi li jintroduċu l-possibilità li
d-dejta legalment meħtieġa dwar l-operaturi TIR awtorizzati u d-dejta
dwar l-esklużjonijiet jintbagħtu permezz tal-applikazzjoni onlajn+
tal-ITDB minflok ma jintbagħtu fi kwalunkwe forma oħra (bil-karta jew
bl-imejl), jintroduċu għodda ta’ faċilitazzjoni
għall-awtoritajiet doganali bl-użu tal-applikazzjoni onlajn+
tal-ITDB. Din l-applikazzjoni web, immaniġġjata mis-Segretarjat TIR
tal-UNECE, tiffaċilita l-immaniġġjar tad-dejta nazzjonali
tad-detenturi tal-Carnet TIR. It-trażmissjoni tad-dejta fl-ITDB
bl-użu ta’ mezzi elettroniċi tista' ssir obbligatorja f’xi żmien
fil-futur. 
L-emendi fil-proċedura rigward
il-by-election u r-rappreżentanza tat-TIRExB jiċċaraw
is-sitwazzjoni wara r-riżenja ta’ membri tat-TIRExB u jistipulaw
ir-rekwiżiti professjonali għall-membri prospettivi tat-TIRExB.  
L-emendi kollha proposti fl-Anness 6 ma
jbiddlux is-sustanza tal-Konvenzjoni TIR peress li skont l-Artikolu 43
tal-Konvenzjoni TIR in-noti ta’ spjegazzjoni jinterpretaw ċerti
dispożizzjonijiet tal-Konvenzjoni TIR u tal-Annessi tagħha u
jiddeskrivu ċerti prattiki rakkomandati.  
L-emenda fil-kliem dwar l-iskadenza
fl-Anness 9, il-Parti I, il-paragrafu 3(vi) se tiżgura fehim
korrett tal-obbligu attwali għall-assoċjazzjoni nazzjonali biex kull
sena tipprovdi lit-TIRExB bil-prezzijiet ta’ kull tip ta’ Carnet TIR li
toħroġ.
3.           ELEMENTI LEGALI TAL-PROPOSTA
3.1.        Sommarju tal-azzjoni proposta
Id-Deċiżjoni proposta tistabbilixxi
l-pożizzjoni li għandha tieħu l-Unjoni Ewropea dwar il-proposta
għal emenda fil-Konvenzjoni Doganali dwar it-Trasport Internazzjonali ta’
merkanzija koperta mill-carnets TIR.
3.2.        Bażi legali
L-Artikoli 207 u 218(9) tat-Trattat dwar
il-Funzjonament tal-Unjoni Ewropea
3.3.        Prinċipju
tas-sussidjarjetà
Il-proposta taqa’ f'qasam ta’ kompetenza
esklussiva tal-Unjoni Ewropea (il-politika kummerċjali komuni) u
għalhekk ma għandhiex bżonn ta' eżami fir-rigward
tal-prinċipju tas-sussidjarjetà (l-Artikolu 5(3) tat-Trattat dwar
il-Funzjonament tal-Unjoni Ewropea).
L-emendi proposti ġew adottati b'mod
preliminari mill-Grupp ta’ Ħidma tal-UNECE dwar Kwistjonijiet Doganali li
Jaffettwaw it-Trasport u mill-Kumitat Amministrattiv tal-Konvenzjoni TIR.
3.4.        Prinċipju
tal-proporzjonalità
Il-proposta hija konformi mal-prinċipju
tal-proporzjonalità. Hija tippermetti l-implimentazzjoni ta' emenda
għall-ftehim internazzjonali li fih innifsu jirrispetta l-prinċipju
tal-proporzjonalità.
3.5.        Għażla
tal-istrumenti
L-istrument li qed jiġi propost:
Deċiżjoni.
Ftehimiet internazzjonali u emendi għal
dawn l-arranġamenti normalment jiġu introdotti fis-sistema legali
tal-Unjoni Ewropea permezz ta’ Deċiżjoni.
4.           IMPLIKAZZJONI BAĠITARJA

Din il-proposta ma għandhiex
implikazzjoni fuq il-baġit tal-Unjoni Ewropea.
2014/0225 (NLE)
Proposta għal
DEĊIŻJONI TAL-KUNSILL
dwar il-pożizzjoni li għandha
tiġi adottata, f'isem l-Unjoni Ewropea, fir-rigward tal-proposta biex
tiġi emendata l-Konvenzjoni Doganali dwar it-Trasport Internazzjonali ta’
oġġetti koperti mill-carnets TIR (il-Konvenzjoni TIR tal-1975)
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b'mod partikolari l-Artikolu 207,
flimkien mal-Artikolu 218(9) tiegħu,
Wara li kkunsidra l-proposta mill-Kummissjoni
Ewropea,
Billi:
(1)       Il-Konvenzjoni Doganali dwar
it-Trasport Internazzjonali ta' oġġetti koperti mill-carnets TIR
(il-Konvenzjoni TIR) tal-14 ta' Novembru 1975 ġiet
approvata f’isem il-Komunità Ekonomika Ewropea permezz tar-Regolament
tal-Kunsill (KEE) Nru 2112/78 tal-25 ta’ Lulju 1978[1] u daħlet
fis-seħħ fl-Unjoni Ewropea fl-20 ta’ Ġunju 1983[2].
(2)       Verżjoni konsolidata
tal-Konvenzjoni TIR ġiet ippubblikata bħala Anness
fid-Deċiżjoni tal-Kunsill 2009/477/KE
tat-28 ta' Mejju 2009[3], li
skontha l-Kummissjoni tippubblika emendi futuri tal-Konvenzjoni f'Il-Ġurnal
Uffiċjali tal-Unjoni Ewropea fejn tindika d-data tad-dħul
fis-seħħ tagħhom.
(3)       Intlaħaq ftehim dwar
diversi emendi fil-Konvenzjoni Internazzjonali dwar is-Sistema Armonizzata ta’
Deskrizzjoni u Kodifikazzjoni tal-Merkanzija (il-Konvenzjoni HS). Dawn l-emendi
daħlu fis-seħħ għall-Partijiet Kontraenti kollha
tal-Konvenzjoni HS fl-1 ta’ Jannar 2012. L-emendi joħolqu
l-ħtieġa li jiġi emendat il-Mudell tal-Carnet TIR u referenza
fin-nota ta’ Spjegazzjoni. 
(4)       B'konsegwenza
tal-introduzzjoni tal-ITDB onlajn+, repożitorju internazzjonali ta’
informazzjoni dwar il-persuni kollha awtorizzati mill-Partijiet Kontraenti biex
jużaw il-proċedura TIR, il-Kumitat Amministrattiv tal-Konvenzjoni TIR
qabel li l-użu tal-ITDB onlajn+ għat-trażmissjoni lill-ITDB
tad-dejta legalment meħtieġa dwar l-operaturi awtorizzati tat-TIR
irendi superfluwa s-sottomissjoni ta’ din id-dejta fi kwalunkwe forma
oħra, pereżempju, bil-karta jew permezz tal-imejl. Biex jiġi
ċċarat dan il-prinċipju fit-test tal-Konvenzjoni, il-Kumitat
irrakkomanda l-introduzzjoni ta’ żewġ Noti ta’ Spjegazzjoni ġodda.
Hija proposta Nota ta’ Spjegazzjoni simili dwar it-trażmissjoni tad-dejta
dwar l-esklużjonijiet lill-Bord Eżekuttiv tat-TIR (TIRExB). 
(5)       Wara d-diskussjoni tat-TIRExB
dwar ir-rekwiżiti professjonali għan-nomina tal-membri tat-TIRExB u
dwar l-elezzjoni intermedja ta’ sostituzzjoni tal-membri tat-TIRExB,
inklużi kunsiderazzjonijiet dwar kif jiġu emendati r-Regoli ta’
Proċeduri eżistenti, it-TIRExB bagħat proposti għal
żewġ Noti ta’ Spjegazzjoni ġodda lill-Kumitat Amministrattiv
tal-Konvenzjoni TIR. L-ewwel Nota ta’ Spjegazzjoni proposta għandha l-għan
li tindirizza r-rekwiżiti professjonali tal-membri prospettivi tat-TIRExB,
sabiex tagħti indikazzjoni lill-Partijiet Kontraenti dwar kif l-aħjar
jipproċedu meta jinnominaw kandidat. It-tieni Nota ta’ Spjegazzjoni
ġdida tirrakkomanda l-prassi li għandha tiġi segwita f’każ
li membru tat-TIRExB jirriżenja jew ma jkunx jista’ jkompli l-mandat
tiegħu/tagħha fil-kariga. Hija tagħti wkoll lill-Kumitat
Amministrattiv tal-Konvenzjoni TIR opportunità biex jiddeċiedi jekk issirx
by-election.  L-emenda fir-Regoli ta’ Proċeduri tat-TIRExB li fiha hemm
iż-żewġ modifiki ġiet adottata fid-49 u l-50 sessjoni
tiegħu. 
(6)       Emenda fl-Anness 9,
il-Parti I tal-Konvenzjoni daħlet fis-seħħ
fl-1 ta’ Jannar 2012 (ĠU L66/1
mis-6 ta’ Marzu 2012) u introduċiet, fost l-oħrajn,
obbligu ġdid biex l-assoċjazzjonijiet nazzjonali jipprovdu lit-TIRExB
bil-prezzijiet tal-Carnets TIR. Madankollu l-iskadenza biex jitwettaq dan
l-obbligu ma kinitx ċara biżżejjed. L-emenda proposta se
tiċċara din l-iskadenza.
(7)       Fis-57 u t-58 sessjoni
tiegħu fi Frar 2014, il-Kumitat Amministrattiv tal-Konvenzjoni TIR
adotta l-emendi proposti fil-Konvenzjoni TIR, soġġett
għat-tlestija tal-proċeduri interni tal-Unjoni.
(8)       Għalhekk, għandha
tiġi determinata l-pożizzjoni tal-Unjoni dwar l-emenda proposta,
ADOTTA DIN ID-DEĊIŻJONI: 
Artikolu 1
Il-pożizzjoni li tieħu l-Unjoni
Ewropea fil-Kumitat Amministrattiv tal-Konvenzjoni TIR tkun ibbażata fuq
l-abbozz tal-emendi mehmuż ma’ din id-Deċiżjoni.
Ir-rappreżentanti tal-Unjoni fil-Kumitat
Amministrattiv tal-Konvenzjoni TIR jistgħu jaqblu dwar bidliet minuri
fl-abbozz ta' emendi mingħajr deċiżjoni ulterjuri mill-Kunsill.
Artikolu 2
Din id-Deċiżjoni tidħol
fis-seħħ fil-jum tal-adozzjoni tagħha.
Il-Kummissjoni
tippubblika l-emenda, meta tiġi adottata, f'Il-Ġurnal
Uffiċjali tal-Unjoni Ewropea u tindika d-data tad-dħul
fis-seħħ tagħha.
Magħmul fi Brussell,
                                                                       Għall-Kunsill
                                                                       Il-President
[1]               ĠU L 252, 14.09.1978, p. 1.
[2]               ĠU L 31, 2.2.1983, p. 13.
[3]               ĠU L 165, 26.6.2009, p. 1.
Emendi għall-Konvenzjoni Doganali dwar
it-Trasport Internazzjonali ta' Oġġetti li jaqgħu taħt
il-Carnets TIR (Konvenzjoni TIR 1975)
L-Anness 1, il-paġna 11,
il-punt (5) 
Għall-kodiċi
HS: 24.03.10 aqra l-kodiċi HS: 24.03.11 u 24.03.19
(ECE/TRANS/WP.30/AC.2/113, para. 35)
L-Anness 6, in-Nota ta’ Spjegazzjoni
0.8.3, il-punt (5)
Għall-kodiċi
HS: 24.03.10 aqra l-kodiċi HS: 24.03.11 u 24.03.19
(ECE/TRANS/WP.30/AC.2/113, para. 35)
L-Anness 6, Nota ta' Spjegazzjoni
ġdida 0.38.2 
Żid Nota ta'
Spjegazzjoni ġdida għall-Artikolu 38, il-paragrafu 2 biex tinqara
Nota ta’ Spjegazzjoni
għall-paragrafu 2
0.38.2  Ir-rekwiżit legali li jiġi
nnotifikat il-Bord Eżekuttiv tat-TIR li persuna ġiet temporanjament
jew permanentement eskluża mill-operat tal-Konvenzjoni jitqies issodisfat
permezz tal-użu korrett tal-applikazzjonijiet elettroniċi
żviluppati għal dan l-għan mis-Segretarjat tat-TIR taħt
is-superviżjoni tal-Bord Eżekuttiv tat-TIR.
(ECE/TRANS/WP.30/AC.2/115, para. 43)
L-Anness 6, Noti ta' Spjegazzjoni
ġodda 8.9.1
Żid Nota ta’
Spjegazzjoni ġdida għall-Anness 8, l-Artikolu 9,
il-paragrafu 1 biex tinqara
8.9.1    Il-membri tal-Bord Eżekuttiv
tat-TIR ikunu kompetenti u esperjenzati fl-applikazzjoni tal-proċeduri
Doganali, b’mod partikolari l-proċedura tat-tranżitu TIR, kemm fil-livell
nazzjonali kif ukoll f'dak internazzjonali. Il-membri tal-Bord jiġu
nnominati mill-gvernijiet rispettivi tagħhom jew mill-organizzazzjonijiet
li huma Partijiet Kontraenti fil-Konvenzjoni. Huma jirrappreżentaw
l-interessi tal-Partijiet Kontraenti fil-Konvenzjoni u mhux l-interessi
speċifiċi ta’ xi gvern jew organizzazzjoni partikolari.
(ECE/TRANS/WP.30/AC.2/117, para. 29)
L-Anness 6, Nota ta' Spjegazzjoni
ġdida 8.9.2
Żid Nota ta’
Spjegazzjoni ġdida għall-Anness 8, l-Artikolu 9,
il-paragrafu 2 biex tinqara
8.9.2    F’każ li membru tal-Bord
Eżekuttiv tat-TIR jirriżenja qabel ma jintemm il-mandat tiegħu/tagħha,
il-Kumitat Amministrattiv tat-TIR jista’ jeleġi membru sostitut. F’dak
il-każ il-membru elett ikollu biss mandat għall-parti li jkun fadal
mill-mandat tal-predeċessur tiegħu/tagħha. F’każ li membru
tal-Bord Eżekuttiv tat-TIR ma jkunx jista', għal raġunijiet
oħra għajr riżenja, ikompli bil-mandat tiegħu jew
tagħha, din l-informazzjoni tiġi trażmessa bil-miktub lill-Bord
Eżekuttiv tat-TIR u lis-Segretarjat tat-TIR mill-amministrazzjoni nazzjonali
tal-membru konċernat. F’dan il-każ, il-Kumitat Amministrattiv jista’
jeleġi membru sostitut għaż-żmien li jkun fadal
mill-mandat. (ECE/TRANS/WP.30/AC.2/117, para. 29)
L-Anness 6, Nota ta' Spjegazzjoni
ġdida 9.II.4
Żid Nota ta’
Spjegazzjoni ġdida għall-Anness 9, il-Parti II,
il-paragrafu 4 biex tinqara
Nota ta’ Spjegazzjoni
għall-paragrafu 4
9.II.4   Ir-rekwiżiti legali
għas-sottomissjoni tad-dejta, kif stabbilit fil-paragrafu 4 huma
meqjusa li ġew issodisfati permezz tal-użu korrett
tal-applikazzjonijiet elettroniċi żviluppati għal dan
l-għan mis-Segretarjat tat-TIR taħt is-superviżjoni tal-Bord
Eżekuttiv tat-TIR. (ECE/TRANS/WP.30/AC.2/113, para. 30)
L-Anness 6, Nota ta' Spjegazzjoni
ġdida 9.II.5
Żid Nota ta’
Spjegazzjoni ġdida għall-Anness 9, il-Parti II,
il-paragrafu 5 biex tinqara
Nota ta’ Spjegazzjoni għall-paragrafu 5
9.II.5   In-Nota ta' Spjegazzjoni 9.II.4
tapplika mutatis mutandis għall-paragrafu 5. 
ECE/TRANS/WP.30/AC.2/113, para. 30)
L-Anness 9, il-Parti
I, il-paragrafu 3(vi)
Minflok it-test
eżistenti aqra
"(vi) tipprovdi lill-Bord Eżekuttiv
tat-TIR, sal-1 ta’ Marzu ta’ kull sena, bil-prezz ta’ kull tip ta’
Carnet TIR li toħroġ;"